Oulun seudun liikenne

Oulun seudun liikenne (lyh. OSL, vuoteen 2022 asti "Oulun joukkoliikenne") on Oulun seudulla toimiva julkisen liikenteen viranomainen. Liikenteen järjestämisestä vastaa kunnallinen Oulun Seudun Liikenne, joka muun muassa suunnittelee aikataulut ja vastaa lippujärjestelmästä. Itse liikennöinnin hoitavat yksityiset liikennöitsijät, joilta kaupunki tilaa liikenteen kilpailutuksen jälkeen. Reitistön muodostavat neljä keskustan tuntumassa liikennöivää lähilinjaa, 16 kaupunkilinjaa ja yli 30 seutulinjaa. Oulun seudun liikenteen paikallisbusseja kutsutaan "Onnikoiksi".
Waltti.
Paikallisliikenteessä on käytössä Waltti-lippujärjestelmä, maksu menee tasataksan mukaan (Hintaan vaikuttaa vain asiakasryhmät.). Oulun seudun liikenteessä on ilmainen vaihto-oikeus toiseen linja-autoon 90 minuutin ajan matkan alkamisesta. Vyöhykkeet poistuivat 17.12.2024 käytöstä ja siirryttiin tasataksamalliin.
Keskusta.
Keskustan alueella linja-autot käyttävät pääosin Torikatua ja Saaristonkatua, joista ensiksi mainittu on keskeisimmiltä osiltaan varattu pelkästään joukkoliikenteelle. Merkittävimmät pysäkit keskustassa ovat Kaupungintalo E/P, Pekuri E/P, Rotuaari, Hellaakoski, Elokuvakeskus, Virastotalo, Pokkitörmä, Franzen ja Kuvernööri. Vuonna 2023 paikallisliikenteessä tehtiin yli 10 miljoonaa matkaa. Suosituimmat linjat vuonna 2023 olivat suuruusjärjestyksessä 2, 4, 20, 3 ja 1. 
Liikennöitsijät.
Ennen heinäkuuta 2014 Oulussa ei ollut kunnallista liikennelaitosta, vaan linja-autoliikenteestä vastasivat yksityiset liikennöitsijät, paikallisliikennettä hoitanut Koskilinjat sekä seutuliikennettä hoitaneet V. Alamäki, A. Mörö ja Kylmäsen Liikenne. Nykyään paikallisliikennettä hoitaa Nobina, Koiviston Auto Oulu ja Oubus. Wiimax ajaa Ely-keskuksen linjaa 59 / 59S Oulu–Hailuoto. Nobina voitti vuonna 2023 kilpailutuksessa linjat 1, 2, 2N, 3, 5 ja 5N. Nobinan ajamana linjat alkoivat kesäkuussa 2024.
Lähibussit.
Osana seudullisen joukkoliikenteen kehittämistä Oulu on ottanut käyttöön lähibussit (ent. citybussit), jotka kiertävät keskustan tuntumassa neljällä eri linjalla alueilla, joilta joukkoliikenne on aiemmin puuttunut. Lähibussiliikenne oli ostoliikennettä jo ennen joukkoliikenteen järjestämisvastuun siirtymistä kaupungille, ja sen suunnittelusta vastasi kaupungin tekninen keskus. Rakenteeltaan citybussit ovat pieniä pakettiauton alustalle rakennettuja linja-autoja.
Muuta.
Lähimaksu otettiin käyttöön maksuvälineeksi syksyllä 2021.
OSL ilmoitti vuonna 2024 siirtyvänsä ns. tasataksamalliin ja poistamalla vyöhykejärjestelmän. Jatkossa lipun hintaan vaikuttaisi vain asiakasryhmä.
Kaukoliikenteen linja-autoyhteyksiä Oulusta on eri puolille Suomea. Kaukoliikenteen solmukohtana toimii rautatieaseman vieressä sijaitseva Oulun linja-autoasema, joka on valmistunut vuonna 1983.
Kesäisin matkailijoita palvelee Suomen ensimmäinen junabussi, Potnapekka, Koskilinjat alkoi liikennöimään Potnapekkaa vuonna 1989, ja myi liikenteen Oulun Taksipalvelulle (OTP Travel) vuonna 2013. Kun OTP meni vuonna 2022 konkurssiin, Potnapekka siirtyi Vauhtipuistolle ja Saaga Travel liikennöi sitä.
Oulun Seudun Liikenteen linjat, kesä 2024.
Oulun Seudun Liikenteen liikenneöitsijöitä olivat kesäkaudella Koiviston Auto Oulu (Koskilinjat), Nobina (Revon Turistiliikenne) ja Oubus. ELY-keskuksen Hailuodon linjaa ajaa Wiimax (Oulaisten liikenne).
Oulun Seudun Liikenteen linjat, talvi 2025-2026.
Oulun Seudun Liikenteen liikenneöitsijöitä ovat talvikaudella Koiviston Auto Oulu, Nobina, Oubus. ELY-keskuksen Hailuodon linjaa ajaa Wiimax.
Joukkoliikennejaoston päätöksen mukaisesti vyöhykkeistä luovutaan kesken kauden vuodenvaihteessa.